

VLADA REPUBLIKE HRVATSKE

Zagreb, 6. prosinca 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s realizacijom vodnogospodarskih projekata na području Grada Krapine i Krapinsko-zagorske županije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske („Narodne novine“, broj 150/11, 119/14, 93/16 i 116/18), Vlada Republike Hrvatske je na sjednici održanoj 06. prosinca 2019. godine donijela

**Z A K LJ U Č A K**

1. Podržava se realizacija vodnogospodarskih projekata na području Grada Krapine i Krapinsko-zagorske županije.
2. Zadužuje se Ministarstvo zaštite okoliša i energetike da u suradnji s Hrvatskim vodama koordinira realizaciju projekata iz točke 1. ovoga Zaključka.

Klasa:

Urbroj:

Zagreb, 06. prosinca 2019.

**PREDSJEDNIK**

**mr. sc. Andrej Plenković**

**OBRAZLOŽENJE**

Projekti iz područja vodnoga gospodarstva imaju iznimnu važnost za Grad Krapinu i Krapinsko-zagorsku županiju u pogledu poboljšanja standarda i zdravlja ljudi u smislu dostupnosti vode za ljudsku potrošnju, unaprjeđenja zaštite okoliša povećanjem pokrivenosti sustavima javne odvodnje te zaštite ljudi i njihove imovine od poplava i klizišta.

Ključni projekti poboljšanja vodnokomunalne infrastrukture su:

1. **Projekti razvoja sustava javne vodoopskrbe i javne odvodnje sufinancirani sredstvima EU fondova**

U sklopu Operativnog programa "Konkurentnost i kohezija" 2014. – 2020. u provedbi je jedan projekt izgradnje vodnokomunalne infrastrukture:

1. **Izgradnja sustava prikupljanja i odvodnje otpadnih voda sustava odvodnje Zabok i sustava odvodnje Zlatar**

Ukupna vrijednost projekta (s PDV-om) 598.099.185,26 kn od čega vrijednost prihvatljivih troškova iznosi 478.479.348,21 kn, bespovratna sredstva 321.355.962,44 kn, a nacionalno sufinanciranje iznosi 157.123.386,77 kn (32,8%) (od čega MZOE financira 62.849.354,31 kn - 40%, HV 62.849.354,31 kn - 40%, a gradovi Zlatar, Zabok, Donja Stubica i Oroslavlje te općine Zlatar Bistrica, Konjščina, Marija Bistrica, Lobor, Bedekovčina, Gornja Stubica, Stubičke Toplice, Sveti Križ Začretje, Veliko Trgovišće i Mače zajedno 31.424.677,26 kn - 6,5% iznosa nacionalnog sufinanciranja).

Također, za EU sufinanciranje u pripremi su 3 projekta ukupne procijenjene vrijednosti 266,6 milijuna kuna (s PDV-om), odnosno procijenjene vrijednosti prihvatljivih troškova iznosi 213,3 milijuna kuna (bez PDV-a), a iznos bespovratnih sredstava procijenjuje se na 153,8 milijuna kuna:

1. **EU projekt Krapina**

Indikativna vrijednost projekta prema iznosi 151,0 milijun kuna s PDV-om, od čega ukupni prihvatljivi troškovi iznose 120,8 milijuna kuna, a bespovratna sredstva iz Kohezijskog fonda Europske unije iznose 85,5 milijuna kuna.

1. **Sustav prikupljanja i pročišćavanja otpadnih voda - Krapinske Toplice**

Indikativna vrijednost projekta iznosi 58,9 milijuna kuna s PDV-om, od čega ukupni prihvatljivi troškovi iznose 47,1 milijun kuna, a bespovratna sredstva iz Kohezijskog fonda Europske unije iznose 33,9 milijuna kuna.

1. **Sustav prikupljanja i pročišćavanja otpadnih voda - Pregrada**

Indikativna vrijednost projekta iznosi 56,7 milijuna kuna s PDV-om, od čega ukupni prihvatljivi troškovi iznose 45,4 milijuna kuna, a bespovratna sredstva iz Kohezijskog fonda Europske unije iznose 34,4 milijuna kuna.

1. **Projekt razvoja sustava javne vodoopskrbe:**

**1. Izgradnja sustava javne vodoopskrbe Grada Krapine**

Projekt obuhvaća radove na izgradnji sustava javne vodoopskrbe Grada Krapine, vodoopskrbni cjevovod od naselja Žutnica do Jesenja Gornjeg s odvojcima prema Zagori i Gorjaku, vodoopskrbnu mrežu naselja Trški vrh te visoke zone naselja Macelj-Đurmanec. Ukupna vrijednost projekta iznosi 1,285.000,00 kn s PDV-om.

**2. Sustav vodoopskrbe Hrvatskog zagorja**

Sastoji se od više manjih projekata koji obuhvaćaju izgradnju objekata vodoopskrbe na vodoopskrbnom sustavu društva Zagorski vodovod d.o.o. i to izgradnju objekata vodoopskrbnog sustava Harina Zlaka faza III te izgradnju vodoopskrbnog sustava na području Općine Marija Bistrica, izgradnju sustava javne vodoopskrbe visoke zone naselja Krapinske Toplice, izgradnju crpne stanice (CS) Hum Bistrički, izgradnju tlačnog cjevovoda CS Hum Bistrički-VS Hum Bistrički i glavnog opskrbnog cjevovoda VS Hum Bistrički-G. Selnica-D. Selnica, izgradnju vodoopskrbnog sustava na području općine Gornja Stubica u naseljima Brezje i Volavec. Ukupna planirana vrijednost projekata iznosi 1.940.000,00 kn s PDV-om.

**3. Vodoistražni radovi na području Hrvatskog Zagorja**

Radovi se odnose na nastavak hidrogeoloških istražnih radova na području Ivanščice –istražno bušenje i hidrogeološko-hidrološki monitoring. Planirana vrijednost radova iznosi 300.000,00 kn s PDV-om.

**4. Investicije u sustav vodoopskrbe Grada Pregrade**

Projekt obuhvaća izgradnju sustava javne vodoopskrbe na području Grada Pregrade i to podsustava Žolekov breg – vodospremnik Žolekov Breg i crpna stanica Košenine te rekonstrukciju izvorišta B1. U 2019. godini planirano je 700.000,00 kn s PDV-om za navedeni projekt

**5. Investicije u sustav vodoopskrbe Općine Marija Bistrica**

Projekt obuhvaća izgradnju sustava javne vodoopskrbe na području općine Marija Bistrica (opskrba vodom naselja Laz Bistrički). U 2019. godini planirano je 572.000,00 kn s PDV-om za navedeni projekt.

**6. Program sanacije gubitaka u vodoopskrbnom sustavu Hrvatsko zagorje**

Planirana sredstva za program sanacije gubitaka na vodoopskrbnoj zoni Hrvatsko zagorje - Zabok i Hrvatsko zagorje - Hum na Sutli te obuhvaća analize postojećeg stanja vodoopskrbnih sustava, izradu hidrauličkih matematičkih modela s kalibriranjem, utvrđivanje nultog stanja, izradu idejnih rješenja za zoniranje sustava i izradu studija izvodljivosti. Planirana sredstva za projektne aktivnosti iznose 1.500.000,00 kn s PDV-om.

Ukupna planirana vrijednost radova i usluga na vodoopskrbnom sustavu Krapinsko-zagorske županije iznosi **6.297.000,00 kn** (s PDV-om),a sredstva za njihovu provedbu osigurana su u Planu upravljanja vodama Hrvatskih voda za 2019. godinu i planovima upravljanja za naredna razdoblja. Projekti će se sufinancirati sredstvima Hrvatskih voda i investitora u omjeru 80%:20%.

1. **Projekti razvoja sustava javne odvodnje:**

**1. Izgradnja odvodnog sustava Hum na Sutli**

Projektom je planirana izgradnja sustava javne odvodnje dijela naselja Lastine, Klauže i Drajže na području Općine Hum na Sutli. Planirano je 650.000,00 kn s PDV-om za navedeni projekt.

**2. Izgradnja sustava javne odvodnje Krapina**

Projektom je planirana izgradnja sustava javne odvodnje u ulicama Antuna Mihanovića i Vatroslava Lisinskog, izrada idejnih i glavnih projekata odvodnje naselja Bobovje, izgradnja sustava javne odvodnje dijela naselja Trški Vrh - Paradižum te rekonstrukcija sustava javne odvodnje u Ulici Tituša Brezovačkog, Ulici Dubravka Ivančana, Ulici Marije Jambrišak i Ulici Grigora Viteza u gradu Krapini. Planirano je 1.250.000,00 kn s PDV-om za navedeni projekt.

**3. Izgradnja sustava javne odvodnje Donja Šemnica - Sveti Križ Začretje**

Projektom je planirana izrada idejnih i glavnih projekata spojnog kolektora sustava javne odvodnje naselja Donja Šemnica do sustava javne odvodnje naselja Sveti Križ Začretje. Planirano je 195.000,00 kn s PDV-om za navedeni projekt.

**4. Izgradnja sustava javne odvodnje naselja Desinić**

Projektom je planirana izgradnja sustava javne odvodnje naselja Desinić s uređajem za pročišćavanje otpadnih voda kapaciteta 1.500 ES. Planirano je 9.375.000,00 kn s PDV-om za navedeni projekt.

**5. Studijsko-projektna dokumentacija za sufinanciranje iz fondova EU**

U 2019. godini planirano je sufinanciranje izrade studijsko-projektne dokumentacije za EU projekte izgradnje sustava javne odvodnje na području aglomeracija Krapina, Zlatar, Zabok, Krapinske Toplice, Pregrada, Hum na Sutli i Jakovlje. Ukupna procijenjena vrijednost projektne dokumentacije je 1.658.750,00 kn s PDV-om.

Ukupna planirana vrijednost radova i usluga na sustavu odvodnje Krapinsko-zagorske županije iznosi **13.128.750,00 kn** s PDV-om, a sredstva za njihovu provedbu osigurana su u Planu upravljanja vodama Hrvatskih voda za 2019. godinu i planovima upravljanja za naredna razdoblja. Projekti će se sufinancirati sredstvima Hrvatskih voda i investitora u omjeru 80%:20%.

Osim projekata poboljšanja vodnokomunalne infrastrukture, na području Krapinsko-zagorske županije, planirana je provedba sljedećih projekata zaštite od štetnog djelovanja voda i zaštite stanovništva i okolnog poljoprivrednog zemljišta od poplava:

1. **Projekti zaštite od štetnog djelovanja voda**

1. Uređenje korita potoka Radobojčice - 3.000.000,00 kn s PDV-om

2. Godišnji radovi preventivne, redovne i izvanredne obrane od poplava - 15.000.000,00 kn s PDV-om

Na području Krapinsko-zagorske županije planiraju se izvršiti projekti zaštite od štetnog djelovanja voda u vrijednosti oko **18 milijuna kuna** s PDV-om. Za projekte sanacije klizišta na području gradova Krapina, Oroslavlje, Pregrada i Zlatar te općina Bedekovčina, Budinščina, Desinić, Donja Stubica, Đurmanec, Gornja Stubica, Hraščina, Jesenje, Kraljevec na Sutli, Krapinske Toplice, Kumrovec, Lobor, Mače, Marija Bistrica, Mihovljan, Petrovsko, Radoboj, Sveti Križ Začretje, Tuhelj, Veliko Trgovišće i Zagorska Sela planirano **14,3 milijuna kuna** s PDV-om, a sredstva osiguravaju Hrvatske vode i jedinice lokalne samouprave u omjeru ovisnom o stupnju razvijenosti jedinice lokalne samouprave. Sredstva za provedbu navedenih projekata osigurana su u Planu upravljanja vodama Hrvatskih voda za 2019. godinu i planovima upravljanja za naredna razdoblja.

Ukupna ulaganja u vodnogospodarske projekte na području Krapinsko-zagorske županije iznose **916,4 milijuna kuna** s PDV-om od čega je 475,1 milijun kuna EU sredstava, a 268,3 milijuna kuna iznos nacionalnih sredstava te 173 milijuna kuna PDV. Nacionalna sredstva osiguravaju Hrvatske vode (110,7 milijuna kuna), Ministarstvo zaštite okoliša i energetike (62,8 milijuna kuna) te jedinice lokalne samouprave putem javnih isporučitelja vodnih usluga (35,3 milijuna kuna). Preostalih 59,5 milijuna kuna nacionalnih sredstava osigurat će Hrvatske vode, Ministarstvo zaštite okoliša i energetike i jedinice lokalne samouprave putem javnih isporučitelja vodnih usluga u omjeru koji će biti definiran u završnoj fazi planiranja projekata.

Ovim Zaključkom obuhvaćeni su svi vodnogospodarski projekti u Krapinsko-zagorskoj županiji, kao i zahtjevi Grada Pregrada te općina Bedekovčina, Desinić i Krapinske Toplice.